বরেন্দ্রী উপভাষা বা বরেন্দ্রী বাংলা হচ্ছে বাংলাদেশ এবং ভারতের পদ্মা ও মহানন্দা উপত্যকা অঞ্চল জুড়ে বসবাসকারী বাঙালিদের ব্যবহৃত বাংলা ভাষার একটি উপভাষা। এই উপভাষার একটি বিশেষ সুর আছে। যার কারণে উপভাষাটি সমগ্র বঙ্গে বেশ জনপ্রিয়।  ঐতিহ্যবাহী গম্ভীরা গানে এই উপভাষা ব্যবহার হয়।  বৈশিষ্ট্য এই উপভাষায় বিশেষ এক ধরনের সুর আছে। যার কারণে এটি শুনতে বেশ মিষ্টি লাগে। তাছাড়া বরেন্দ্রী বাংলা প্রমিত বাংলার মতোই বৈশিষ্ট্য পরিলক্ষিত হয়।  ১। ‘এ’ অনেকসময় ‘অ্যা’ উচ্চারিত হয়। যেমন — এক > অ্যাক, কেমন > ক্যামন, ইত্যাদি।  ২। কিছু জেলা ব্যতিত (পাবনা, সিরাজগঞ্জ) সব জেলাতেই ‘স’, ‘শ’ এবং ‘ষ’-এর উচ্চারণ ইংরিজি -এর মত। যেমন — ‘শান্তি’ > ‘সান্তি’, ‘শেখা’ > ‘সেখা’, ‘শুধু’ > ‘সুদু’, ইত্যাদি।  “আজকে নদীতে অনেক পানি বেড়েছে আর খুব স্রোতও আছে“ = আজকে লদ্দীতে ম্যালায় পানি বাইড়্যাছে আর খুব সোঁতও আছে।  “তুমি কোথায় যাচ্ছো?“ = তুমি কোথি/কুন্ঠে যাইচ্ছো?  “আমি বাড়িতে গেলাম কাল আবার আসবো” = আমি/হামি বাড়িতে গেনু কাল ফের আসবো।  ৩। নাসিক্যীভবন বরেন্দ্রী উপভাষায় রাঢ়ির মত খুবই স্পষ্ট, যেমন — ঙ: অঙ্কন > আঁকা, কঙ্কন > কাঁকন, কঙ্কর > কাঁকর, পঙ্ক্তি > পাঁতি, পঙ্ক > পাঁক, ভঙ্গ > ভাঁজ, ঢেঙ্ক > ঢেঁকি, শঙ্খ > শাঁখ; ঞ: অঞ্চল > আঁচল, অঞ্জলি > আঁজলা, পঞ্চ > পাঁচ, পঞ্জর > পাঁজর, হঞ্জি > হাঁচি, কুঞ্চিকা > কুঁচ, কুঞ্চিত > কোঁচানো, গঞ্জিকা > গাঁজা; ণ: কণ্টক > কাঁটা, কণ্টকী > কাঁঠাল, চণ্ডাল > চাঁড়াল, ভণ্ড > ভাঁড়, ভাণ্ডার > ভাঁড়ার, শুণ্ড > শুঁড়, ষণ্ড > ষাঁড়, হণ্টন > হাঁটা, দণ্ড > দাঁড়ানো, খণ্ড > খোঁড়া, কুণ্ডিকা > কুঁড়ি, হণ্ডিকা > হাঁড়ি, গুণ্ড > গুঁড়া, বণ্টন > বাঁটা, কুণ্ড > কুঁড়, বণ্ড > বাঁড়া, গণ্ড > গাঁড়; ন: অন্ধকার > আঁধার, ক্রন্দন > কাঁদা, গ্রন্থন > গাঁথা, চন্দ্র > চাঁদ, দন্ত > দাঁত, বন্ধ > বাঁধা, বৃন্ত > বোঁটা, সন্ধ্যা > সাঁঝ, স্কন্ধ > কাঁধ, রন্ধন > রাঁধা, উন্দুর > ইঁদুর, সিন্দূর > সিঁদুর; ম: কম্পন > কাঁপা, গ্রাম > গাঁ, চম্পক > চাঁপা, ঝম্প > ঝাঁপ, ধূম > ধোঁয়া, সমর্পণ > সঁপা, গুম্ফ > গোঁফ, বাম > বাঁ, ক্ষুম্প > খোঁপা;ং: বংশ > বাঁশ, বংশী > বাঁশি, সংক্রম > সাঁকো, হংস > হাঁস, কাংস্য > কাঁসা ও সংতরণ > সাঁতার। এছাড়া সতোনাসিক্যীভবনও দেখা যায়, যেমন — পুস্তক > পুঁথি, কাচ > কাঁচ, পেচক > প্যাঁচা, ইত্যাদি।  ৪। রাঢ়ির মত বেশিরভাগ শব্দে ব্যবহৃত ‘ন’-কে ‘ল’-রূপে উচ্চারণ লক্ষ্য করা যায়। যেমন — নেওয়া→লেওয়া, নৌকা→লৌকা, নীল→লিল, ইত্যাদি।  ৫। শব্দের আদিতে ‘অ’ স্থলে ‘র’ এবং ‘র’ স্থলে ‘অ’ উচ্চারিত হয়। যেমন — আম > রাম, রস > অস, ইত্যাদি।  ৬। শ্বাসাঘাত এর কোনো নির্দিষ্ট স্থান নেই।শব্দের আদিতে মহাপ্রাণ বর্ণ ঠিক থাকে কিন্তু মাঝে ও অন্তে অল্পপ্রাণ বর্ণে পরিণত হয়। যেমন — টাকা > ঠাকা, জানা > ঝানা, চোখ > চোক, ইত্যাদি।  ৭। ‘জ’ প্রায়শই z হিসেবে উচ্চারণ করা হয়। বাংলাদেশের রাজশাহী ও চাঁপাইনবাবগঞ্জ ছাড়া বাকি সব জেলাতে চ, ছ (s), জ, ঝ (z)-কে বঙ্গালীর মত উচ্চারণ করে।   ৮। ‘কে’ বা ‘ক’ বিভক্তির ব্যবহার গৌণ কর্ম কারকে দেখা যায়। যেমন— ‘আমাকে’ > ‘আমাক’/‘হামাক’/ ‘হামাকে‘, ‘তাকে’ > ‘তাক’/‘তাকে’ ইত্যাদি।   ৯। রাঢ়ির মত উত্তম পুরুষের সাধারণ অতীতে ‘নু’ আর নিত্যবৃত্ত অতীতে ‘তু’ প্রত্যয় ব্যবহৃত হয়, যেমন — করলাম > কন্নু, গেলাম > গেনু, করতাম > করতু, যেতাম > যেতু, ইত্যাদি।  ১০। ঘটমান কালে ‘ইচ্ছি’, ‘ইচ্ছে’, ‘ইচ্ছেন’, ‘ইচ্ছ', ‘ইচ্ছিস’ হয়ে যায়। যেমন — হচ্ছি > হইচ্ছি, করাচ্ছে > করাইচ্ছেন, সরাচ্ছেন > সরাইচ্ছেন, দিচ্ছ > দিছ, বোঝাচ্ছিস > বোঝাইচ্ছিস, ইত্যাদি।  ১১। রাঢ়ির মত সামান্য অতীত বােঝাতে প্রথম পুরুষের অকর্মক ক্রিয়াপদে ‘ল’ বিভক্তি এবং সকর্মক ক্রিয়াপদে ‘লে’ বিভক্তির প্রয়ােগ। যেমন — সে গেল; সে বইটা দিলে; ইত্যাদি।   আরও দেখুন   রংপুরী ভাষা  বঙ্গালী উপভাষা  ময়মনসিংহীয় উপভাষা  বরিশালি উপভাষা   তথ্যসূত্র   বিষয়শ্রেণী:বাংলা উপভাষা বিষয়শ্রেণী:পশ্চিমবঙ্গের ভাষা বিষয়শ্রেণী:বাংলাদেশের ভাষা